b'\n_START_ARTICLE_\nMultikopteri\n_START_PARAGRAPH_\nMultikopteri on py\xc3\xb6riv\xc3\xa4siipinen ilma-alus, jossa on kaksi tai useampia roottoreita. Yksinkertaisen rakenteensa ja matalien k\xc3\xa4ytt\xc3\xb6kustannuksien seurauksena pienet (halkaisija < 1 m) multikopterit ovat alkaneet yleisty\xc3\xa4 niin harrastaja- kuin ammattik\xc3\xa4yt\xc3\xb6ss\xc3\xa4. Multikoptereita k\xc3\xa4ytet\xc3\xa4\xc3\xa4n nykyisin hyvin yleisesti ilmakuvaamiseen niiden vakauden ja liikehtimiskyvyn ansiosta._NEWLINE_Rakenteellisesta n\xc3\xa4k\xc3\xb6kulmasta multikopterit ovat eritt\xc3\xa4in yksinkertaisia ilma-aluksia, sill\xc3\xa4 niiss\xc3\xa4 k\xc3\xa4ytet\xc3\xa4\xc3\xa4n usein kiinte\xc3\xa4lapakulmaisia potkureita, ja ilma-aluksen ohjaus tapahtuu moottorien kierroslukuja muuttamalla. Ilman jonkinlaista lennonvakautusta multikopterit ovat kuitenkin eritt\xc3\xa4in ep\xc3\xa4vakaita. V\xc3\xa4himmill\xc3\xa4\xc3\xa4n multikopteri vaatii nelj\xc3\xa4 gyroskooppia lent\xc3\xa4\xc3\xa4kseen, mutta huomattavasti vakaampi lento saavutetaan, kun k\xc3\xa4ytet\xc3\xa4\xc3\xa4n mikrokontrolleripohjaista lennonohjainta, joka hy\xc3\xb6dynt\xc3\xa4\xc3\xa4 gyroskoopin lis\xc3\xa4ksi kiihtyvyysanturia (akselometri\xc3\xa4). T\xc3\xa4t\xc3\xa4 kehittyneimm\xc3\xa4t lennonohjaimet ovat useimmiten autopilotteja, ja pystyv\xc3\xa4t lent\xc3\xa4m\xc3\xa4\xc3\xa4n ilma-alusta t\xc3\xa4ysin itsen\xc3\xa4isesti. Ne hy\xc3\xb6dynt\xc3\xa4v\xc3\xa4t useiden eri antureiden (kuten GPS, paine tai kompassi) tuottamaa dataa kopterin paikallaan pit\xc3\xa4miseen, jolloin se voidaan saada pysym\xc3\xa4\xc3\xa4n muutamien neli\xc3\xb6metrien alueella tuulisissakin olosuhteissa.\n_START_SECTION_\nHistoria\n_START_PARAGRAPH_\nMultikopterien historia juontaa juurensa ilmailun alkuvuosikymmeniin. Ensimm\xc3\xa4inen miehitetty multikopteri, neliroottorinen  Breguet-Richet Nro. 1 nousi ilmaan 1907, ja sit\xc3\xa4 pidet\xc3\xa4\xc3\xa4nkin usein my\xc3\xb6s ensimm\xc3\xa4isen\xc3\xa4 ihmisen ilmaan nostaneena py\xc3\xb6riv\xc3\xa4siipisen\xc3\xa4 ilma-aluksena. Heli- ja multikopterit j\xc3\xa4iv\xc3\xa4t muutamia harvinaisia yrityksi\xc3\xa4 lukuun ottamatta suunnittelup\xc3\xb6ydille niiden teknisten haasteiden takia ennen 30- ja 40-lukujen vaihdetta, jolloin rakennettiin ensimm\xc3\xa4iset k\xc3\xa4ytt\xc3\xb6kelpoiset kopterit._NEWLINE_Py\xc3\xb6riv\xc3\xa4siipisten ilma-alusten edut huomattiin toisen maailmansodan aikana, kun sek\xc3\xa4 akselivalloilla ett\xc3\xa4 liittoutuneilla oli k\xc3\xa4ynniss\xc3\xa4 erilaisia heli- ja multikopterien kehitykseen t\xc3\xa4hd\xc3\xa4nneit\xc3\xa4 projekteja. N\xc3\xa4ist\xc3\xa4 projekteista suurin osa j\xc3\xa4i toteutumatta, mutta muutama p\xc3\xa4\xc3\xa4si rajoitettuun tuotantoon ja k\xc3\xa4ytt\xc3\xb6\xc3\xb6n saakka. Saksalainen kaksiroottorinen Focke-Achgelis Fa 223 oli multikoptereista menestynein, sill\xc3\xa4 tyypin 20 koneyksil\xc3\xb6\xc3\xa4 p\xc3\xa4\xc3\xa4siv\xc3\xa4t sodan aikana my\xc3\xb6s rajoitettuun sotilask\xc3\xa4ytt\xc3\xb6\xc3\xb6n. _NEWLINE_Saksalaiset olivat Fa 223:n lis\xc3\xa4ksi ehtineet suunnitella ennen sodan loppua muun muassa raskaamman kaksiroottorisen Fa 284 ja neliroottorisen Fa 325 \xe2\x80\x93multikopterin. Sodan j\xc3\xa4lkeen liittoutuneet saivat k\xc3\xa4siins\xc3\xa4 saksalaisten j\xc3\xa4lkeens\xc3\xa4 j\xc3\xa4tt\xc3\xa4m\xc3\xa4t heli- ja multikopterit, jotka purettiin ja kuljetettiin eri voittajavaltioiden lentokoneteollisuuden analysoitaviksi. Sotasaaliiksi saatujen Fa 223 \xe2\x80\x93kopterien pohjalta suunniteltiin ja rakennettiin sotaa seuranneina vuosina muun muassa t\xc5\xa1ekkoslovakialainen VR-1 ja ranskalainen SNCASE SE 3000._NEWLINE_1960-luvun lopulla neuvostoliittolainen Mil kehitti maailman suurimman helikopterin, kaksimoottorisen Mi-12:sta, joka voidaan luokitella my\xc3\xb6s multikopteriksi. Kopterin voimansiirto muistutti k\xc3\xa4yt\xc3\xa4nn\xc3\xb6ss\xc3\xa4 hyvin paljon 1930- ja 40-lukujen saksalaisia ja ven\xc3\xa4l\xc3\xa4isi\xc3\xa4 kaksiroottorisia, ja voi hyvin olla ett\xc3\xa4 neuvostoliittolaiset helikopterisuunnittelijat olisivat ottaneet siihen vaikutteita Tempelhofin lentokent\xc3\xa4lt\xc3\xa4 sotasaaliiksi saaduista Fa 223 \xe2\x80\x93koptereista.'